16-il Stat Membru nnotifikaw it-tliet istituzzjonijiet dwar l-intenzjoni tagħhom li jniedu kooperazzjoni msaħħa biex jiġi stabbilit uffiċċju tal-prosekutur pubbliku Ewropew (UPPE). L-UPPE ser ikun responsabbli għall-investigazzjoni, il-prosekuzzjoni u t-tressiq quddiem il-ġustizzja tal-awturi ta' reati kontra l-interessi finanzjarji tal-Unjoni. L-ittra ta' notifika li waslet illum tinkludi 16-il firmatarju: Belġju, Bulgarija, Kroazja, Ċipru, Repubblika Ċeka, Ġermanja, Greċja, Spanja, Finlandja, Franza, Litwanja, Lussemburgu, Portugall, Rumanija, Slovenja u Slovakkja. Stati membri oħrajn huma mistennija jingħaqdu fil-kooperazzjoni u huma intitolati jagħmlu dan f'kwalunkwe waqt qabel jew wara l-adozzjoni tar-regolament UPPE. Issa ser jissoktaw in-negozjati fil-Kunsill sabiex jiġi finalizzat it-test. Il-Ministru Owen Bonnici, f'isem il-Presidenza Maltija, qal: "Għalkemm Malta mhix ser tieħu sehem fil-kooperazzjoni msaħħa, żammejna mal-kelma li tajna fil-bidu tal-presidenza tagħna, li naġixxu bħala intermedjarju onest. Aħna impenjati biex nerġgħu nibdew malajr il-ħidma fuq ir-regolament sabiex jintlaħaq ftehim fix-xhur li ġejjin". Id-diskussjonijiet fil-Kunsill ser iseħħu abbażi tal-aħħar test ta' kompromess tar-regolament UPPE kif stabbilit f'Jannar 2017. L-abbozz ta' regolament irid jikseb l-approvazzjoni tal-Parlament Ewropew qabel ma jkun jista' jiġi adottat b'mod finali.